贈别講僧若水
作者：毛滂
朝代：宋

paragraphs: 道人永嘉老，口作智者語。
坐揮鐵如意，寶藏發深貯。
行住自如如，當亦無住所。
踏雪來東山，了不憚修阻。
孤雲亦何心，東風復吹去。
索詩讚行色，我敢靳不與。
道人已得道，逢魔猶齟齬。
古氣生面目，清流見幽嶼。
泠泠微妙音，松風雜寒雨。
九旬談妙用，况乃超佛祖。
東歸花木繁，啾唧鳥雀聚。
道人具眼目，要當反聾瞽。
萬事付一笑，鉢飯飽亭午。
聊以答道人，缾巾過水滸。